Garrotxa R.C.: de novembre 2012
Desplaçament complicat al camp del
setè classificat, el Martorell, que amb 2 victòries i 12 punts voldrà sumar una
nova victòria a casa. Els Teixons, però reforçats després de la gran victòria
de la setmana passada a casa contra el Reus, aspiren a aconseguir la segona
victòria de la temporada, la primera com a visitant. Per això s’han conjurat
per seguir al mateix nivell d’intensitat defensiva i de concentració per tornar
del Baix Llobregat amb una nova victòria al sarró.
Pel què fa a les baixes es
recupera l’Eduardo i segueixen les baixes d’en Moreno, en Carles i en Xicu. A
dia d’avui són dubte l’Àngel, en Ramonet i en Pallàs.
Els disponibles a la davantera
són: Ivan, Carriel, Eduardo, Ras, Baldó, Eric, Bohores, Javi, Suquet i Ferran.
Pels tres quarts els disponibles
són: Oscar, Joan Albert, Pirru, Roca, Riera, Curba, Fales i Carles.
Primera victòria, i de mèrit dels Teixons, davant
del tercer classificat, el Reus, que es presentava com a un equip molt
equilibrat i fort defensivament. No obstant, uns Teixons molt motivats van ser
capaços de demostrar que les noves incorporacions estan agafant el ritme i que
jugant com saben són capaços de guanyar a qualsevol equip a casa.
El partit, no obstant no començava massa bé pels
Teixons, ja que al minut 3, en una jugada per davantera els reusencs deixaven
l’oval a la línia de marca local, deixant el 0 a 5 al marcador, que no es va
moure en la transformació. La mentalitat i ganes guanyadores dels Teixons feien
que en la següent jugada després de recuperar la pilota en la sortida de mig
camp i en fases consecutives de joc, forçant repetits cop de càstig dels
visitants en un dels quals, a 5
metres en Pallàs aprofitant la seva força i sortint
ràpid va posar la pilota dins la línia de marca per empatar el partit a 5. La
transformació per part de l’Oscar no va poder deixar per davant els Teixons.
Però només sortir del centre del camp els locals van recuperar la pilota i
seguint amb el mateix joc intens per davantera, forçant els reusencs a cometre
cops de càstig de forma continuada i altre cop en Pallàs, aprofitant un cop a 5 metres i a una badada en
la defensa tornava a posar l’oval a dins la línia de marca per deixar per
davant, ara si, als Teixons per 10
a 5, ja que els Teixons ja no tornaven a transformar.
Així, en 15 minuts els Teixons remuntaven un partit que havia començat de forma
complicada. A partir d’aquí el Reus que intentava jugar molt en davantera, ja
que a la línia de tres quarts no tenia continuïtat ja que la pressió defensiva
local els feia fer avançats de forma constant. Els locals seguien jugant amb
molta continuïtat combinant joc de davantera amb tres quarts que els feia
avançar controlant la pilota fins que a falta de deu minuts i després
d’assetjar la línia de marca del Reus, un nou cop de càstig del Reus en Pallàs
tornava a aprofitar la seva força per anotar la tercera marca local i la
tercera en el seu compte particular per deixar el 15 a 5, que l’Oscar convertia
en el 17 a
5. La resta de la primera part va seguir igual, amb bona defensa local,
imprecisions en el joc a la mà dels visitants i superioritat de la davantera
local, que feia que el control del partit i de la pilota fos dels garrotxins.
Malgrat això, en una jugada aïllada, on els del Reus es van apropar a la línia
de marca local, i malgrat la bona defensa dels Teixons, els visitants podien
anotar prop de pals que deixaven el 17 a 12 al marcador i just transformar
l’assaig, l’àrbitre xiulava el final de la primera part.
La segona part començava amb el domini local, que
al minut 5 de la segona encara era més palesa amb l’expulsió d’un jugador
visitant per placatge perillós sobre en Ramonet. Els 10 minuts de superioritat
els van aprofitar els locals per seguir imposant la seva superioritat per
davantera i van tornar a assetjar la línia de marca visitant, que veient-se
impotents davant la superioritat local, jugaven al límit i cometien molts cops
de càstig, en un d’ells a 5
metres en Pallàs sortia ràpid i anotava el seu quart
assaig per posar el 22 a
12, que l’Oscar augmentava fins els 24 a 12 favor dels locals, aquest quart assaig representava el primer punt per
bonus ofensiu pels Teixons. Amb la recuperació dels 15 homes per part del Reus
es recuperava l’igualtat numèrica, però segui la superioritat dels Teixons, que
en una jugada combinant davantera i trencat per tres quarts, van aconseguir
descol·locar la defensa local i en una darrera fase amb la davantera com si fos la línia de tres quarts l’Ivan
aconseguia la seva primera marca des de que és Teixó per avançar els locals per
29 a 12,
que com a premi ell mateix intentava transformar sense èxit. Els Reusencs van
intentar recuperar el control del partit posant més pressió en defensa, però a
falta de 10 minuts una recuperació de pilota al mig del camp per part de
l’Ivan, ell mateix corria cap a la línia de marca superant la línia de tres
quarts i el 15 visitant amb un refús i acompanyat per en Baldó i en Ramonet
entrava a la zona d’assaig per fer la seva segona marca del partit i posant el 34 a 12, que l’Oscar arrodonia
amb la transformació deixant el 36
a 12. El Reus va intentar posar pressió al Garrotxa per
intentar assolir els 4 assajos que els donés el punt bonus ofensiu, però tot i
la pressió visitant sobre la defensa local els Teixons amb molt esforç defensiu
van mantenir els atacs sobre la línia de 5 metres el 7 o 8
ocasions, fins que després de l’expulsió d’en Suquet per reiteració de cops de
càstig, deixava els garrotxins amb 14 homes sobre el camp i el Reus aprofitava
per fer la seva tercera marca que deixava el 36 a 17, que el xutador
reusenc transformava en el 36 a
19. Tot i que els visitants seguien intentant posar pressió en l’atac del
Garrotxa, una bona obertura als tres quarts, que van moure la pilota molt ràpid
fins a en Curba que amb un eslàlom evitant 4 defenses va córrer des de la línia
de 40 metres
visitant fins a plantar l’oval a la línia de marca visitant per deixar el
definitiu 41 a
19. Poc després de treure del mig del camp, l’àrbitre xiulava el final del
partit que representava la primera victòria del Garrotxa RC.
Nova derrota del Garrotxa, aquest cop a camp contrari, contra un Castelldefels que va imposar el seu joc ràpid durant certes parts del partit i que li va servir per guanyar amb un resultat ampli, però patint davant d'uns Teixons que van millorant en el seu joc i que patint i esforçant-se com sempre arribaran a assolir millors resultats.
Sortida en tromba del Castelldefels, amb un joc molt ràpid, que va deixar descol·locats els garrotxins i amb 2 assajos en 8 minuts (un transformat) que deixaven el 12 a 0 en el marcador. Poc després, el Castelldefels va anotar un cop de càstig que deixava el 15 a 0. El bon joc local no trobava reacció en el conjunt olotí i feia que abans del minut 20 els de Castelldefels posava l'oval en la línia de marca per deixar el 20 a 0. A partir d'aquí els Teixons van començar a entrar en el partit i a mantenir la pilota, fent alguna jugada sorprenent, quan en la sortida de la darrera marca van jugar al tres quarts en lloc de la davantera i l'oval va acabar a menys de 5 metres de la línia de marca, tot i que va ser recuperada pels locals. Tot i així els Teixons en una jugada d'atac per davantera van acabar posant la pilota a dins de marca gràcies a en Suquet a falta de 8 minuts per la mitja part, que deixava el 20 a 5. Però just abans de la mitja part els locals encara van tenir temps de poder fer una darrera marca que deixava el resultat en la mitja part en un clar 25 a 5 a favor dels locals.
La segona part, amb molts canvis en els locals que els refrescava i un sol canvi per lesió d'en Fales en els Teixons va donar aire als locals per fer 2 marques en 12 minuts (una convertida) per posar el 35 a 5 en el marcador. A partir d'aquí els Teixons van agafar el control del partit portant l'oval prop de la línia de marca, per primer cop amb l'Ivan que va estar a punt de fer marca, abans de caure lesionat i substituït per en Carriel. El bon joc defensiu i ofensiu dels Teixons va superar els locals durant molts minuts fins que en una jugada molt llarga i treballada la davantera olotina per mans d'en Javi va fer el segon assaig que deixava el 35 a 10. Poc abans del final del partit i amb el partit controlat pels Teixons una gran jugada amb un xut buscant l'ala dels locals va aconseguir la darrera marca a falta de 5 minuts pel final del partit per deixar el partit en 40 a 10 i posteriorment deixar el 42 a 10 gràcies a la conversió a pals.
Els Teixons, malgrat les baixes i disposar només de 17 jugadors en plena forma i un altre tocat, i amb molts jugadors nous d'aquesta temporada, que comencen a agafar el ritme van millorant poc a poc i haurem de veure una millora important en pròximes jornades.
Dissabte 17 de novembre el
Garrotxa RC es desplaça a Castelldefels per jugar contra els locals a les 16h
Els locals van quarts a la
classificació, amb 10 punts de 2 victòries i amb dos punts de bonus. Destaca la
seva gran defensa essent uns dels equips amb menys punts en contra de la lliga.
Els Teixons segueixen sense
puntuar en aquesta lliga, tot i que estan millorant les seves prestacions tant
ofensives (van fer encaixar 12 punts a Tarragona, millor defensa de la lliga
amb només 24 punts encaixats) com defensives, tot i que pateixen la seva
plantilla curta i la plaga de lesions que els afecta i que fa que a cada partit
disposin de pocs canvis.
Per dissabte es preveu la tornada
a l’equip d’en Baldó (que aportarà quilos i experiència a la davantera) i d’en
Pirru, que permetrà tenir més possibilitats de posicions en els tres quarts i
segueixen les baixes de Xicu per lesió a l’espatlla, si afegeix la d’en Roca
lesionat a la cuixa i la de l’Eduardo amb trencament al bessó i els dubtes d’en
Riera, Carles i More.
Els disponibles són a la
davantera: Ivan, Carriel, Àngel, Ras, Ramonet, Baldó, Eric, Bohores, Javi,
Suquet i Ferran.
A la línia dels tres quarts els
disponibles són: Oscar, Pallás, Joan Albert, Pirru, Curba, Fales i Carles.
Garrotxa 12 – Tarragona 54 Nova derrota dels Teixons,
aquest cop contra el líder de la categoria, que es va mostrar molt solvent en
la seva visita a la capital Garrotxina.
El joc dels locals segueix
essent bo, però els passa factura les nombroses lesions i jugadors tocats que
arrosseguen, que fa que els efectius siguin molt justos, i que en aquest cas
acabessin amb 15 jugadors sobre el camp però un d’ells lesionat.
Mostra del bon joc
desplegat pels Garrotxins, va ser que al minut 3, i en la primera jugada que
tenien, el jugador Joan Albert, jugant de primer centre, va ser capaç de
trencar la línia defensiva visitant, molt tova placant, per des de fora la
línia de 22 metres, trencar pel mig i acabar posant la pilota dins la línia de
marca visitant i establint el 5 a 0, que Pallàs arrodonia per deixar el 7 a 0
només començar. A partir d’aquí, els visitants, van demostrar ser un equip molt
seriós, amb intenció de pujar de categoria i amb un joc seriós i molt físic,
portar l’oval repetides vegades dins la línia de 22 local on quan tenien un cop
de càstig favorable, no dubtaven i xutaven a pals amb un encert excel·lent per
part del seu xutador que entre el minut 10 i el 30, va disposar de 5 cops de
càstig, dels que va anotar-ne 4, per posar per davant en el marcador els
tarragonins per 7 a 12. Fins aquí la defensa local havia estat excel·lent i
únicament els cops de càstig havien suposat un perill pel marcador local. La
primera jugada perillosa dels visitants va ser amb els Teixons jugant amb 14
homes per l’expulsió temporal d’en Ferran per placatge alt, fins que en el
minut 35, poc abans d’acabar la primera part, una jugada molt ben treballada
per la davantera visitant portava un maul fins a la zona de marca olotina i
deixava el 7 a 17 que el xutador visitant molt encertat en tot el partit
deixava en el 7 a 19 a la mitja part, i amb opcions dels locals per intentar
posar en problemes els visitants.
La segona part començava
amb igualtat d’efectius al camp i amb canvis en el 15 visitant, mentre que els
locals aguantaven els dos canvis que tenien, però que van haver de fer efectius
de seguida per lesió. El partit semblava posar-se de cara amb l’explusió amb
vermella directa d’un jugador visitant per una agressió, que deixava els de
Tarragona amb un jugador menys al camp. Els Teixons van intentar aprofitar la
superioritat i durant gairebé 20 minuts van posar en dificultats els visitants
que resistien gràcies a la seva superioritat en les sacades de banda, el seu
físic i els seus nombrosos canvis. El treball dels olotins però no va donar
fruits i amb un petit enfonsament físic local i en 15 minuts, dels que van
minut 57 al 71 els de Tarragona van fer 4 marques, totes transformades, que els
donava el bonus ofensiu i deixava el marcador en 7 a 47. Els Teixons van
intentar recuperar l’orgull i van treure del mig camp amb la idea de recuperar
la iniciativa i fer una segona marca davant d’un equip amb pocs punts en contra
i a falta de 5 minuts una excel·lent jugada col·lectiva per davantera portava a
l’Ivan, en un gran gest tècnic, a fer un retall a la defensa visitant a la
línia de 5 metres, saltar per sobre el defensor i quan estava a punt de fer la
segona marca li va caure la pilota. De la sortida d’aquesta melé, i pot ser en
l’única errada defensiva de la línia de tres quarts locals els tarragonins van
fer la seva sisena i darrera marca, també transformada que deixava el 7 a 54 a
falta de 4 minuts per acabar. Els Teixons, però demostrant les seves ganes de
lluitar davant la seva gent van recuperar l’oval després de la sortida del mig
camp, per enllaçar una sèrie de jugades, sobretot amb en Joan Albert, que va
tornar a tallar la línia defensiva per apropar l’oval fins a 10 metres de
marca, on la bona feina per davantera dels d’Olot van fer que en 4 jugades el
ruck es jugués a 2 metres de marca i l’Eduardo, amb bones maneres de veterà,
feia tocar la pilota al pal que donava el 12 a 54 definitiu.
La setmana vinent els
Teixons descansen, intentaran recuperar lesionats i per la setmana del 17 i 18
de novembre tindran un nou desplaçament, aquest cop a Castelldefels.